Η Κονιόρδου σε εκδήλωση στο Αρχαίο Θέατρο Μαρώνειας το 2009
Η **Λυδία Κονιόρδου** (16 Οκτωβρίου 1950) είναι Ελληνίδα πρώην πρωταθλήτρια της πετοσφαίρισης και ηθοποιός, που έχει διακριθεί για τη συμμετοχή της στο θέατρο, κυρίως σε αρχαιοελληνικές τραγωδίες. Από τις 5 Νοεμβρίου 2016 έως τις 29 Αυγούστου 2018 ήταν υπουργός Πολιτισμού και Αθλητισμού στην κυβέρνηση Τσίπρα.

Βιογραφία
---------

Γεννήθηκε στην Αθήνα στις 16 Οκτωβρίου 1950 και σπούδασε Γαλλική Φιλολογία στο Πανεπιστήμιο Αθηνών από το 1968 έως το 1972. Το 1977 αποφοίτησε από τη Δραματική Σχολή του Εθνικού Θεάτρου.

Υπήρξε ιδρυτικό μέλος του «Θεάτρου της Άνοιξης» (1977), ενώ συνεργάστηκε με το Εθνικό Θέατρο σε έργα των Ιονέσκο, Πλαύτου, Δ. Ρώμα και έπαιξε την Αντιγόνη στις *Φοίνισσες* του Ευριπίδη, σε σκηνοθεσία Αλέξη Μινωτή (1977-1978).

Από το 1978 έως το 1987 ήταν μόνιμο μέλος του Θεάτρου Τέχνης του Καρόλου Κουν και έπαιξε ρόλους σε έργα του ελληνικού και ξένου ρεπερτορίου σε σκηνοθεσία Καρόλου Κουν, Γιώργου Λαζάνη και Μίμη Κουγιουμτζή. Πήρε μέρος ως Κορυφαία του Χορού σε πολλά έργα του αρχαίου δράματος, ενώ έπαιξε την Αθηνά στις *Ευμενίδες* και την Κλυταιμνήστρα στην *Ηλέκτρα* του Σοφοκλή και στον *Αγαμέμνονα* του Αισχύλου.

Το 1996 σκηνοθέτησε την *Ηλέκτρα* του Σοφοκλή για το Εθνικό Θέατρο, κρατώντας και τον ομώνυμο ρόλο. Το 1998 έπαιξε στη *Φόνισσα* του Αλέξανδρου Παπαδιαμάντη, το 2000 στη Γέρμα του Λόρκα και το 2001 στην Ορέστεια.

Από το 1993 έως το 1996 ανέλαβε τη διεύθυνση του ΔΗ.ΠΕ.ΘΕ. Βόλου. Έχει διδάξει υποκριτική σε ιδιωτικές σχολές και στη Δραματική Σχολή του Εθνικού Θεάτρου, καθώς επίσης και στο Τμήμα Θεάτρου της Σχολής Καλών Τεχνών του ΑΠΘ. Το 2004 πήρε μέρος στην τελετή έναρξης των Ολυμπιακών Αγώνων της Αθήνας σε σκηνοθεσία του Δημήτρη Παπαιωάννου. Από το 2007 (Ιούλιος) μέχρι και τον Απρίλιο του 2009 διετέλεσε καλλιτεχνική διευθύντρια στο Δημοτικό Περιφερειακό Θέατρο Πάτρας. Το καλοκαίρι του 2008 έπαιξε για πρώτη φορά την Μήδεια του Ευριπίδη με το ΔΗΠΕΘΕ Πάτρας.

Το καλοκαίρι του 2009 στο ΔΗ.ΠΕ.ΘΕ. Λάρισας ενσαρκώνει το διπλό ρόλο Ηλέκτρας - Κλυταιμνήστρας στις Χοηφόρες του Αισχύλου, σε σκηνοθεσία Κώστα Τσιάνου με συμπρωταγωνιστή τον Νίκο Ψαρρά στο ρόλο του Ορέστη.

Στις 5 Νοεμβρίου 2016 ορίστηκε να αντικαταστήσει τον Αριστείδη Μπαλτά ως υπουργός Πολιτισμού και Αθλητισμού στην κυβέρνηση του Αλέξη Τσίπρα Σεπτεμβρίου 2015. Στον δεύτερο ανασχηματισμό της κυβέρνησης Αλέξη Τσίπρα του Σεπτεμβρίου 2015, όπου πραγματοποιήθηκε στις 29 Αυγούστου 2018, την διαδέχθηκε η Μυρσίνη Ζορμπά.

Στις 27 Μαρτίου 2019 ανακοινώθηκε η υποψηφιότητά της στις ευρωεκλογές 2019 με τον ΣΥΡΙΖΑ. Κατετάγη στη 13η θέση με 65.085 σταυρούς και δεν εξελέγη.

Είναι Πρόεδρος του Κέντρου Πολιτισμού του Ιδρύματος Σταύρος Νιάρχος.

Αθλητική καριέρα
----------------

Η Κονιόρδου ήταν αθλήτρια του ΖΑΟΝ Κηφισιάς, με την πετοσφαίριση είχε την πρώτη της επαφή από το Αρσάκειο όπου φοιτούσε και το σχολικό πρωτάθλημα του 1969. Με τον ΖΑΟΝ ήταν τρεις φορές πρωταθλήτρια Ελλάδος, το 1974, 1975 και το 1976 ενώ κλήθηκε και στην Εθνική Ελλάδος που αποτέλεσε βασικό της στέλεχος.

Βραβεία
-------

Το 2003 πήρε το Βραβείο «Κάρολος Κουν» Σκηνοθεσίας Ελληνικού Έργου για το έργο «Ίων» του Ευριπίδη που παίχτηκε στο Εθνικό Θέατρο.

Παραπομπές
----------

1. 1 2 3 4 5 6 7 8 9 10 11 12  «Η Λυδία Κονιόρδου, νέα υπουργός Πολιτισμού». *News 24/7*. 4 Νοεμβρίου 2016. Ανακτήθηκε στις 26 Οκτωβρίου 2023.
2. ↑  «Η Λυδία Κονιόρδου νέα υπουργός Πολιτισμού». *Αρχαιολογία Online*. 7 Νοεμβρίου 2016. Ανακτήθηκε στις 26 Οκτωβρίου 2023.
3. ↑  «Η Μυρσίνη Ζορμπά νέα Υπουργός Πολιτισμού και Αθλητισμού». *Αρχαιολογία Online*. 3 Σεπτεμβρίου 2018. Ανακτήθηκε στις 26 Οκτωβρίου 2023.
4. ↑  iefimerida.gr (26 Μαρτίου 2019). «Με Ραλλία Χρηστίδου, Πέτρο Κόκκαλη και Λυδία Κονιόρδου το ευρωψηφοδέλτιο ΣΥΡΙΖΑ». *iefimerida.gr*. Ανακτήθηκε στις 27 Μαρτίου 2019.
5. ↑  «Επικράτεια | Ευρωεκλογές – Μάιος 2019». *ekloges.ypes.gr*. Ανακτήθηκε στις 12 Σεπτεμβρίου 2019.
6. ↑  «Η Λυδία Κονιόρδου έγινε πρόεδρος στο Κέντρο Πολιτισμού Ίδρυμα Σταύρος Νιάρχος». *LiFO*. 18 Σεπτεμβρίου 2018. Ανακτήθηκε στις 26 Οκτωβρίου 2023.
7. ↑  «Πρόεδρος στο «Κέντρο Πολιτισμού Σταύρος Νιάρχος» η Λυδία Κονιόρδου». *Η Εφημερίδα των Συντακτών*. 18 Σεπτεμβρίου 2018. Ανακτήθηκε στις 26 Οκτωβρίου 2023.
8. 1 2  Ασημακόπουλος, Κώστας (24 Μαΐου 2019). «Λυδία Κονιόρδου: Δάκρυσε στη βράβευση της για την προσφορά της στην Εθνική γυναικών». *Έθνος*. Ανακτήθηκε στις 26 Οκτωβρίου 2023.
9. ↑  «Βραβεία Θεάτρου και Μουσικής». *Ριζοσπάστης*. 17 Φεβρουαρίου 2004. Ανακτήθηκε στις 25 Μαρτίου 2016.
10. ↑  «Στον σκηνοθέτη Νίκο Μαστοράκη απονεμήθηκε το Μεγάλο Βραβείο Κάρολος Κουν για το 2003». *in.gr*. 16 Φεβρουαρίου 2004. Ανακτήθηκε στις 25 Μαρτίου 2016.

Εξωτερικοί σύνδεσμοι
--------------------

### Ψηφιακό αρχείο ΕΡΤ

* Παρασκήνιο, Λυδία Κονιόρδου (Αρχείο ντοκιμαντέρ της ΕΡΤ)

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Θέατρο
* Πύλη:Αθλητισμός
* Πύλη:Πολιτική
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 86152682596523312724
* LCCN: n2008007954
* ISNI: 0000 0000 3654 5265
* MusicBrainz: b0438573-980d-41cc-9c0a-469300b7115b

 |

 |